3. การประกอบธุรกิจของแต่ละสายผลิตภัณฑ์

3.1 ลักษณะของผลิตภัณฑ์ของบริษัทและบริษัทย่อย

กลุ่มธุรกิจที่ 1 ผลิตและส่งออกอาหารสำเร็จรูปแช่แข็งและบรรจุกระป๋อง มีผลิตภัณฑ์หลัก 6 ประเภท
ได้แก่

1.  เนื้อปลาทูน่าสุกแช่แข็ง (Frozen Tuna Loin) คือ เนื้อปลาทูน่าสุกพร้อมบริโภค
    โดยบริษัทจะนำปลาทูน่าสดมาผ่านกระบวนการแปรรูปและแช่แข็งก่อนส่งจำหน่ายให้โรงงานผลิตปลาทูน่ากระป๋อง
    หรือผู้บริโภคขั้นสุดท้าย ขนาดบรรจุของผลิตภัณฑ์มีหลายขนาดขึ้นอยู่กับคำสั่งซื้อของลูกค้า
    แต่โดยทั่วไปจะมีขนาดมาตรฐานถุงละ 5 และ 7 กิโลกรัม
    บริษัทในกลุ่มซึ่งดำเนินการผลิตเนื้อปลาทูน่าสุกแช่แข็ง คือ บมจ.ไทยยูเนี่ยน โฟรเซ่น โปรดักส์

2.  ปลาทูน่าบรรจุกระป๋อง (Canned Tuna)
    คือปลาทูน่าสำเร็จรูปพร้อมบริโภคบรรจุอยู่ในกระป๋อง ขนาด 3.5, 5.5, 6.5, 7, 12.5,
    15, 28, 66.5 ออนซ์ ผลิตภัณฑ์ของบริษัทแบ่งออกได้เป็น 2 ประเภท ได้แก่ ชนิดธรรมดา
    คือปลาทูน่าในน้ำมันพืช น้ำมันดอกทานตะวัน หรือน้ำเกลือ และชนิดปรุงรส ได้แก่
    ปลาทูน่าที่นำมาดัดแปลงเป็นอาหารไทยโดยผสมส่วนประกอบอื่นเพิ่มเติม และปรุงรสชาติ ได้แก่
    ปลาทูน่าผัดพริก แพนงปลาทูน่า มัสมั่นปลาทูน่า เขียวหวานปลาทูน่า
    และปลาทูน่าผัดพริกใบกะเพรา เป็นต้น สำหรับปลาทูน่าที่จัดจำหน่ายในประเทศ
    บริษัทผลิตและจำหน่ายภายใต้เครื่องหมายการค้า “ซีเล็ค (Sealect)”
    บริษัทในกลุ่มซึ่งดำเนินการผลิตปลาทูน่าบรรจุกระป๋อง ได้แก่ บมจ.ไทยยูเนี่ยน โฟรเซ่น
    โปรดักส์ บจ.ไทยรวมสินพัฒนาอุตสาหกรรม บมจ.สงขลาแคนนิ่ง และบจ. ไทร-ยูเนี่ยน ซีฟู้ดส์

3.  ปลาซาร์ดีน และปลาแมคเคอเรลบรรจุกระป๋อง (Canned Sardine and Mackerel)
    เป็นผลิตภัณฑ์ที่นำปลาซาร์ดีนและปลาแมคเคอเรลมาผ่านกระบวนการต่างๆ
    แล้วเติมซอสมะเขือเทศ หรือน้ำมัน หรือน้ำเกลือ ตามความต้องการของลูกค้า
    ก่อนที่นำไปต้มให้สุกตามกระบวนการ Sterilize
    บริษัทในกลุ่มซึ่งดำเนินการผลิตปลาซาร์ดีนและปลาแมคเคอเรลบรรจุกระป๋อง ได้แก่
    บมจ.ไทยยูเนี่ยน โฟรเซ่น โปรดักส์

4.  อาหารแมวบรรจุกระป๋อง (Canned Petfood)
    ได้จากการนำเนื้อปลาทูน่าส่วนที่ติดเลือดซึ่งแยกไว้จากการผลิตปลาทูน่าสุกแช่แข็งมาผ่านการแปรรูป
    โดยผสมกับเนื้อปลาซาร์ดีน เยลลี่ และวิตามิน ก่อนนำไปบรรจุใส่กระป๋องในขนาดบรรจุ 6,
    6.5, 9, 14 ออนซ์ บริษัทในกลุ่มซึ่งดำเนินการผลิตอาหารแมวบรรจุกระป๋อง ได้แก่
    บมจ.ไทยยูเนี่ยน โฟรเซ่น โปรดักส์ บจ.ไทยรวมสินพัฒนาอุตสาหกรรม บมจ.สงขลาแคนนิ่ง
    และบจ. ไทร-ยูเนี่ยน ซีฟู้ดส์

5.  กุ้งแช่แข็ง (Frozen Shrimp) คือ กุ้งกุลาดำ และช่วงปลายปี 2546 ได้เพิ่มกุ้งขาวอีก 1
    ชนิด โดยสินค้าจะอยู่ในรูปของกุ้งสดนำมาแปรรูป หรือนำไปต้มให้สุกก่อน นอกจากนี้
    ยังมีการนำมาผสมส่วนผสมอื่นๆ เพื่อสร้างมูลค่าเพิ่มให้กับสินค้า
    และเพื่อสนองตอบต่อความต้องการสินค้าของลูกค้า ก่อนที่จะนำไปแช่แข็ง
    ซึ่งจะมีหลายรูปแบบด้วยกัน เช่น กุ้งทั้งตัวแช่แข็ง กุ้งเด็ดหัวหรือเด็ดหางแช่แข็ง กุ้งต้มแช่แข็ง
    กุ้งชุบแป้งทอด กุ้งซูชิ (กุ้งต้มวางบนข้าวปั้นญี่ปุ่น) เป็นต้น
    บริษัทในกลุ่มซึ่งดำเนินการผลิตกุ้งแช่แข็ง ได้แก่ บมจ.ไทยยูเนี่ยน โฟรเซ่น โปรดักส์
    และบจ.ไทยยูเนี่ยน ซีฟู้ด

6.  ปลาหมึกแช่แข็ง (Frozen Cephalopod) คือปลาหมึกกระดอง ปลาหมึกกล้วย
    และปลาหมึกสาย นำมาผ่านการแปรรูปหรือนำมาผสมกับส่วนผสมอื่นๆ เช่นเดียวกับกุ้งแช่แข็ง
    ประกอบด้วยรูปแบบต่างๆ เช่น ปลาหมึกชุบแป้งทอด ปลาหมึกซาชิมิ
    (ปลาหมึกแล่วางบนข้าวปั้นญี่ปุ่น) เป็นต้น บริษัทในกลุ่มซึ่งดำเนินการผลิตปลาหมึกแช่แข็ง คือ
    บมจ.ไทยยูเนี่ยน โฟรเซ่น โปรดักส์

7.  อาหารทะเลบรรจุกระป๋อง (Canned Seafood) ได้แก่ เนื้อปู เนื้อกุ้ง และหอยลาย
    นำมาแกะเปลือกและผ่านการแปรรูปก่อนบรรจุกระป๋อง ขนาด 6, 6.5, 7, 10, 14, 28
    ออนซ์ นอกจากนี้ ยังนำมาบรรจุแบบพลาสเจอร์ไรส์ในกล่องพลาสติกปิดฝา ถุงเพ้าช์ เป็นต้น
    บริษัทในกลุ่มซึ่งดำเนินการผลิตอาหารทะเลบรรจุกระป๋อง คือ บมจ.สงขลาแคนนิ่ง และบจ.
    ไทร-ยูเนี่ยน ซีฟู้ดส์

นอกจากนี้ บมจ. ไทยยูเนี่ยน โฟรเซ่น โปรดักส์ ยังเป็นผู้ผลิตอาหารว่างในรูปแบบต่างๆ เช่น
ปลาเส้น ปลาหมึกอบกรอบ เป็นต้น ภายใต้เครื่องหมายการค้า "ฟิชโช (Fisho)"
ขนมขึ้นรูปอบกรอบ ภายใต้เครื่องหมายการค้า “โดริ (Dori)” และเยลลี่คาราจีแนนผสมผงบุก
ภายใต้เครื่องหมายการค้า "ทรีโอไลท์ (Tri-O Light)" โดยมีบริษัทย่อย คือ บริษัท ธีร์ โฮลดิ้ง
จำกัด เป็นผู้จัดจำหน่ายภายในประเทศ

กลุ่มธุรกิจที่ 2 ผลิตและจำหน่ายบรรจุภัณฑ์ ประกอบด้วย 2 บริษัท ดังนี้

  1. บริษัท เอเชียนแปซิฟิคแคน จำกัด

ดำเนินธุรกิจผลิตและจำหน่ายภาชนะบรรจุอาหารทั้งประเภทกระป๋องเหล็กและกระป๋องอลูมิเนียมสำหรับบรรจุอาหาร
ซึ่ง บมจ.ไทยยูเนี่ยน โฟรเซ่น โปรดักส์ ลงทุนในบริษัทเอเชียนแปซิฟิคแคน จำกัด ผ่านทางบริษัท
สงขลาแคนนิ่ง จำกัด (มหาชน) ปัจจุบันผลิตภัณฑ์ของบริษัท เอเชียนแปซิฟิคแคน จำกัด
ได้จำหน่ายให้กับบริษัทในกลุ่มไทยยูเนี่ยนประมาณ 90%

  2. บริษัท ไทยยูเนี่ยน กราฟฟิกส์ จำกัด

ดำเนินธุรกิจผลิตสิ่งพิมพ์ทั่วไปรวมถึงฉลากสินค้า ลูกค้าของบริษัทโดยส่วนใหญ่ ได้แก่ บมจ.
ไทยยูเนี่ยน โฟรเซ่น โปรดักส์ และบริษัทในกลุ่มไทยยูเนี่ยน

กลุ่มธุรกิจที่ 3 ผลิตและจำหน่ายอาหารสัตว์และสินค้าเกษตร ประกอบด้วย 3 บริษัท ดังนี้

1.  บริษัท ไทยยูเนี่ยน ฟีดมิลล์ จำกัด

ดำเนินธุรกิจผลิตและจำหน่ายอาหารกุ้งชนิดต่างๆ เช่น กุ้งกุลาดำ กุ้งขาว กุ้งก้ามกราม เป็นต้น
และอาหารปลาชนิดต่างๆ เช่น ปลานิล ปลาสลิด ปลาสวาย เป็นต้น ภายใต้เครื่องหมายการค้า
“โปรฟีด” “เอฟซีอาร์” “นานามิ” “แอควาฟีด” “โชบุ” และ “ดีโกรว์”
ซึ่งปัจจุบันจำหน่ายทั้งภายในประเทศและส่งออก

  2. บริษัท มารีน ไบโอเทค จำกัด

ประกอบกิจการค้าปัจจัยการผลิตการเพาะเลี้ยงสัตว์น้ำ ซึ่งจะครอบคลุมเกี่ยวกับการรักษาคุณภาพน้ำ
(Water Treatment) อาหารเสริม และกลุ่มสมุนไพร (Antibiotic)

3. บริษัทไทย มารีน พัฒนา โปรดักส์ จำกัด

ประกอบกิจการเพาะพันธุ์และเลี้ยงกุ้งไว้เพื่อการจำหน่าย โดยบริษัทได้ทำการเช่าที่ดินประมาณ 300
ไร่ ที่จังหวัดจันทบุรี เพื่อทำฟาร์มในการเลี้ยงกุ้ง

4.  บริษัท ไฮ เฮลท์ (ไทยแลนด์) จำกัด

เป็นบริษัทที่ก่อตั้งขึ้นใหม่ โดยบริษัท ไทยยูเนี่ยน ฟีดมิลล์ จำกัด เข้าร่วมทุนกับบริษัท ไฮเฮลท์
แอ็คควาคัลเจอร์ อิงค์ จำกัด ประกอบกิจการโรงเลี้ยง และอนุบาลตัวอ่อนกุ้ง
ซึ่งบริษัทได้ทำการเช่าที่ดิน ที่จังหวัดพังงา เพื่อประกอบกิจการดังกล่าว

กลุ่มธุรกิจที่ 4 ธุรกิจตลาดภายในประเทศ ดำเนินงานโดย บริษัท ธีร์ โฮลดิ้ง จำกัด
เป็นตัวแทนจำหน่ายผลิตภัณฑ์อาหารว่าง ภายใต้เครื่องหมายการค้า "ฟิชโช" "โดริ" และ
“ปลาไทย” เยลลี่คาราจีแนนผสมผงบุก ภายใต้เครื่องหมายการค้า "ทรีโอไลท์" ปลาทูน่าปรุงรส
ทูน่าแซนด์วิชสเปรด และแซลมอนแซนด์วิชสเปรด ภายใต้เครื่องหมายการค้า "ซีเล็ค"
ทั้งนี้จะเน้นวัตถุดิบที่บริษัทในกลุ่มใช้อยู่แล้ว เช่น อาหารทะเล
เพื่อเป็นการสนับสนุนและสอดคล้องกับการดำเนินธุรกิจในกลุ่ม ซึ่งส่วนใหญ่จะเป็นอาหารทะเล

กลุ่มธุรกิจที่ 5 ธุรกิจการลงทุนต่างประเทศ เป็นการจัดตั้งบริษัทในต่างประเทศ ได้แก่ บริษัท
ไทยยูเนี่ยน อินเตอร์เนชั่นแนล จำกัด
เพื่อเข้าไปลงทุนในบริษัทซึ่งประกอบธุรกิจที่น่าสนใจในต่างประเทศ ในปัจจุบัน บริษัท ไทยยูเนี่ยน
อินเตอร์เนชั่นแนล จำกัด ได้เข้าไปลงทุนในสัดส่วน 100% บริษัท ไทร-ยูเนี่ยน ซีฟู้ดส์ จำกัด
(ชิคเก้นออฟเดอะซี) เป็นผู้ผลิตและจำหน่ายอาหารทะเลแปรรูปและบรรจุกระป๋อง และบริษัท
เอ็มเพรส อินเตอร์เนชั่นแนล จำกัด เป็นผู้นำเข้าและจำหน่ายอาหารทะเลแช่แข็ง
ในประเทศสหรัฐอเมริกา อีกทั้งยังเข้าไปลงทุนในสัดส่วน 70% ในบริษัท ไทร-ยูเนี่ยน โฟรเซ่น ฟู้ด
โปรดักส์ จำกัด (ชิคเก้นออฟเดอะซี โฟรเซ่น ฟู้ด) เป็นผู้นำเข้าและจำหน่ายอาหารทะเลแช่แข็ง
ในประเทศสหรัฐอเมริกา นอกจากนี้ บริษัท ไทยรวมสินพัฒนาอุตสาหกรรม จำกัด
ยังเข้าลงทุนในสัดส่วน 100% บริษัท โคซี่ เทรดดิ้ง (เซี่ยงไฮ้) จำกัด
เป็นผู้จัดจำหน่ายอาหารทะเล ในประเทศจีน

สิทธิประโยชน์จากการได้รับบัตรส่งเสริม

บริษัทและบริษัทย่อยได้รับการส่งเสริมการลงทุนจากคณะกรรมการส่งเสริมการลงทุนดังนี้

  1. บริษัท ไทยยูเนี่ยน โฟรเซ่น โปรดักส์ จำกัด (มหาชน) ได้รับการส่งเสริมการลงทุนจำนวน
  2 ฉบับ ประกอบด้วย

  1.1 บัตรส่งเสริมเลขที่ 1260(1)/2544 ลงวันที่ 28 มีนาคม 2544
  สำหรับอาหารสำเร็จรูปบรรจุภาชนะผนึก และสัตว์น้ำ แช่แข็ง
  อาหารกึ่งสำเร็จรูปและสำเร็จรูปแช่แข็ง โดยเริ่มมีรายได้ครั้งแรกจากการประกอบกิจการ
  เมื่อวันที่ 1 กรกฎาคม 2545

  1.2 บัตรส่งเสริมเลขที่ 1063(1)/2545 ลงวันที่ 24 มกราคม 2545 สำหรับสัตว์น้ำแช่แข็ง
  อาหารสำเร็จรูปและกึ่งสำเร็จรูป แช่แข็ง อาหารสำเร็จรูปบรรจุภาชนะผนึก
  และอาหารสัตว์บรรจุภาชนะผนึก โดยเริ่มมีรายได้ครั้งแรกจากการประกอบกิจการ เมื่อวันที่ 22
  ตุลาคม 2545

  สิทธิประโยชน์สำคัญที่ได้รับ คือ

-   บริษัทได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมการลงทุน
    มีกำหนดเวลาแปดปี นับแต่วันที่เริ่มมีรายได้ครั้งแรกจากการประกอบการ

-   ผู้ถือหุ้นได้รับยกเว้นภาษีเงินได้สำหรับเงินปันผลที่ได้รับจากกิจการที่ได้รับการส่งเสริมการลงทุนตลอดระยะเวลาที่บริษัทได้รับการยกเว้นภาษีเงินได้นิติบุคคล

2.  บริษัท ไทยรวมสินพัฒนาอุตสาหกรรม จำกัด
    ได้รับการส่งเสริมการลงทุนในกิจการผลิตอาหารสำเร็จรูปบรรจุภาชนะผนึกอาหารกึ่งสำเร็จรูปและสำเร็จรูปแช่แข็ง
    อาหารสัตว์เลี้ยงบรรจุภาชนะผนึก และส่วนผสมอาหารสัตว์ ตามบัตรส่งเสริมเลขที่
    1172(1)/2544 ลงวันที่ 27 กุมภาพันธ์ 2544
    โดยเริ่มมีรายได้ครั้งแรกจากการประกอบกิจการ เมื่อวันที่ 12 ตุลาคม 2544
    สิทธิประโยชน์สำคัญที่ได้รับคือ

-   บริษัทได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมการลงทุน
    มีกำหนดเวลาแปดปี นับแต่วันที่เริ่มมีรายได้ครั้งแรกจากการประกอบการ

-   ผู้ถือหุ้นได้รับยกเว้นภาษีเงินได้สำหรับเงินปันผลที่ได้รับจากกิจการที่ได้รับการส่งเสริมการลงทุนตลอดระยะเวลาที่บริษัทได้รับการยกเว้นภาษีเงินได้นิติบุคคล

3.  บริษัท ไทยยูเนี่ยน ซีฟู้ด จำกัด ได้รับการส่งเสริมการลงทุนในกิจการผลิตสัตว์น้ำแช่แข็ง
    อาหารกึ่งสำเร็จรูป/สำเร็จรูป ตามบัตรส่งเสริมเลขที่ 1285/2540 ลงวันที่ 8 พฤษภาคม
    2540 โดยเริ่มมีรายได้ครั้งแรกจากการประกอบกิจการ เมื่อวันที่ 6 พฤษภาคม 2540
    สิทธิประโยชน์สำคัญที่ได้รับคือ

-   บริษัทได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมการ
    ลงทุน มีกำหนดเวลาแปดปี นับแต่วันที่เริ่มมีรายได้ครั้งแรกจากการประกอบกิจการ

-   ผู้ถือหุ้นได้รับยกเว้นภาษีเงินได้สำหรับเงินปันผลที่ได้รับจากกิจการที่ได้รับการส่งเสริมการลงทุนตลอดระยะเวลาที่บริษัทได้รับการยกเว้นภาษีเงินได้นิติบุคคล

-   ภายหลังเดือนพฤษภาคม 2548
    สิทธิที่ได้รับจะเปลี่ยนเป็นได้รับการลดหย่อนภาษีเงินได้นิติบุคคลสำหรับกำไรสุทธิที่ได้รับจากการลงทุนในอัตราร้อยละห้าสิบของอัตราปกติ
    มีกำหนดห้าปี

4.  บริษัท สงขลาแคนนิ่ง จำกัด (มหาชน)
    ได้รับการส่งเสริมการลงทุนในกิจการผลิตอาหารทะเลบรรจุภาชนะผนึก
    และอาหารสัตว์บรรจุภาชนะผนึก จำนวน 2 ฉบับ ประกอบด้วย

    1.  บัตรส่งเสริมเลขที่ 1070(1)/2545 ลงวันที่ 30 มกราคม 2545
        โดยเริ่มมีรายได้จากการประกอบกิจการ เมื่อวันที่ 9 กันยายน 2546
        สิทธิประโยชน์สำคัญที่ได้รับคือ

-   บริษัทได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมการลงทุน
    มีกำหนดเวลาแปดปี นับแต่วันที่เริ่มมีรายได้ครั้งแรกจากการประกอบกิจการ

-   ผู้ถือหุ้นได้รับยกเว้นภาษีเงินได้สำหรับเงินปันผลที่ได้รับจากกิจการที่ได้รับการส่งเสริมการลงทุนตลอดระยะเวลาที่บริษัทได้รับการยกเว้นภาษีเงินได้นิติบุคคล

    1.  บัตรส่งเสริมเลขที่ 1159/2536 ลงวันที่ 23 กันยายน 2536
        โดยเริ่มมีรายได้จากการประกอบกิจการ เมื่อวันที่ 1 กรกฎาคม 2537
        สิทธิประโยชน์สำคัญที่ได้รับคือ

  -
  บริษัทได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมการลงทุน
  มีกำหนดเวลาแปดปี นับแต่วันที่เริ่มมีรายได้ครั้งแรกจากการประกอบกิจการ

  -
  ผู้ถือหุ้นได้รับยกเว้นภาษีเงินได้สำหรับเงินปันผลที่ได้รับจากกิจการที่ได้รับการส่งเสริมการลงทุนตลอดระยะเวลาที่บริษัทได้รับการยกเว้นภาษีเงินได้นิติบุคคล

  - ภายหลังเดือนมิถุนายน 2545
  สิทธิที่ได้รับจะเปลี่ยนเป็นได้รับการลดหย่อนภาษีเงินได้นิติบุคคลสำหรับกำไรสุทธิที่ได้รับจากการลงทุนในอัตราร้อยละห้าสิบของอัตราปกติ
  มีกำหนดห้าปี

5.  บริษัท ไทยยูเนี่ยน ฟีดมิลล์ จำกัด
    ได้รับการส่งเสริมการลงทุนในกิจการผลิตอาหารสัตว์ผสมสำเร็จรูป จำนวน 3 ฉบับ
    ประกอบด้วย

  5.1 โรงงานที่จังหวัดสงขลา ได้รับบัตรส่งเสริมเลขที่ 1333/2545 ลงวันที่ 24 พฤษภาคม
  2545 โดยเริ่มมีรายได้ครั้งแรกจากการประกอบกิจการ เมื่อวันที่ 19 กรกฎาคม 2546
  สิทธิประโยชน์สำคัญที่ได้รับคือ

  -
  บริษัทได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมการลงทุน
  มีกำหนดเวลาแปดปี นับแต่วันที่เริ่มมีรายได้ครั้งแรกจากการประกอบกิจการ

  -
  ผู้ถือหุ้นได้รับยกเว้นภาษีเงินได้สำหรับเงินปันผลที่ได้รับจากกิจการที่ได้รับการส่งเสริมการลงทุนตลอดระยะเวลาที่บริษัทได้รับการยกเว้นภาษีเงินได้นิติบุคคล

  - ภายหลังเดือนกรกฎาคม 2554
  สิทธิที่ได้รับจะเปลี่ยนเป็นได้รับการลดหย่อนภาษีเงินได้นิติบุคคลสำหรับกำไรสุทธิที่ได้รับจากการลงทุนในอัตราร้อยละห้าสิบของอัตราปกติ
  มีกำหนดห้าปี

2.  โรงงานที่จังหวัดสมุทรสาคร

    1.  ได้รับบัตรส่งเสริมเลขที่ 1110(1)/2545 ลงวันที่ 12 กุมภาพันธ์ 2545
        โดยเริ่มมีรายได้ครั้งแรกจากการประกอบการ เมื่อวันที่ 10 กันยายน 2545
        สิทธิประโยชน์สำคัญที่ได้รับ คือ

-   บริษัทได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมการลงทุน
    มีกำหนดเวลาแปดปี นับแต่วันที่เริ่มมีรายได้ครั้งแรกจากการประกอบกิจการ

-   ผู้ถือหุ้นได้รับยกเว้นภาษีเงินได้สำหรับเงินปันผลที่ได้รับจากกิจการที่ได้รับการส่งเสริมการลงทุนตลอดระยะเวลาที่บริษัทได้รับการยกเว้นภาษีเงินได้นิติบุคคล

    1.  ได้รับบัตรส่งเสริมเลขที่ 1433(2)/2548 ลงวันที่ 19 พฤษภาคม 2548
        ซึ่งยังไม่มีรายได้จากการประกอบกิจการ สิทธิประโยชน์สำคัญที่ได้รับ คือ

-   บริษัทได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมการลงทุน
    ในอัตราร้อยละ 100 ของเงินลงทุน มีกำหนดเวลาแปดปี
    นับแต่วันที่เริ่มมีรายได้ครั้งแรกจากการประกอบกิจการ

-   ผู้ถือหุ้นได้รับยกเว้นภาษีเงินได้สำหรับเงินปันผลที่ได้รับจากกิจการที่ได้รับการส่งเสริมการลงทุนตลอดระยะเวลาที่บริษัทได้รับการยกเว้นภาษีเงินได้นิติบุคคล

3.2 การตลาดและภาวะการแข่งขัน

กลยุทธ์ทางการตลาด

บริษัทมีจุดเด่นด้านการตลาดหลายประการ ดังนี้

1.  บริษัทเน้นผลิตสินค้าที่ได้มาตรฐานมีคุณภาพสูง
    ด้วยเครื่องจักรที่มีประสิทธิภาพและเทคโนโลยีการผลิตสินค้าที่ดี
    ประกอบกับระบบการตรวจสอบคุณภาพสินค้าทุกขั้นตอน
    จึงทำให้สินค้าของบริษัทได้รับการรับรองมาตรฐานคุณภาพระดับโลก อาทิเช่น

  - ISO 9001:2000 ระบบการบริหารงานคุณภาพมาตรฐานสากลของสถาบัน SGS (Thailand)
  Limited.

-   U.S. Food and Drug Administration (FDA)
    สถาบันตรวจสอบคุณภาพสินค้านำเข้าของประเทศสหรัฐอเมริกา

-   Canadian Food Inspection Agency (CFIA) สถาบันในประเทศแคนาดา
    ซึ่งรับผิดชอบควบคุมคุณภาพสินค้าประเภทอาหารและยาที่นำเข้า

-   Hazard Analysis Critical Control Point (HACCP) จากกรมประมง
    กระทรวงเกษตรและสหกรณ์ และสำนักงานคณะกรรมการอาหารและยา (อ.ย.)
    กระทรวงสาธารณสุข โดยเป็นระบบที่เน้นถึงความปลอดภัยของผู้บริโภคเป็นสำคัญ
    ซึ่งเป็นการวิเคราะห์ถึงจุดอันตรายและจุดวิกฤติที่ต้องควบคุม
    ตลอดจนกำหนดวิธีการป้องกันและแก้ไขในจุดวิกฤตินั้นๆ เพื่อให้มีความปลอดภัย
    และได้มาตรฐานตามหลักสากล

-   Good Manufacturing Practices (GMP)
    โดยถือว่าเป็นบริษัทที่มีคุณภาพการผลิตอาหารแช่แข็งเพื่อการส่งออก
    ที่ผ่านการรับรองจากสำนักงานคณะกรรมการอาหารและยา (อย.) จังหวัดสมุทรสาคร

-   เครื่องหมายคำ "ฮาลาล" จากสำนักคณะกรรมการกลางอิสลามแห่งประเทศไทย

-   ISO/IEC 17025
    การรับรองความสามารถของห้องปฏิบัติการสอบเทียบและห้องปฏิบัติการทดสอบ
    จากสำนักงานมาตรฐานผลิตภัณฑ์อุตสาหกรรม ซึ่งเป็นระบบการจัดคุณภาพของห้องปฏิบัติการ

2.  กลุ่มบริษัทเป็นผู้ผลิตอาหารทะเลแช่แข็งและบรรจุกระป๋องรายใหญ่
    ด้วยกำลังการผลิตปลาทูน่าบรรจุกระป๋อง อาหารแมวบรรจุกระป๋อง ปลาทูน่าสุกแช่แข็ง
    กุ้งแช่แข็ง และปลาหมึกแช่แข็ง ในปริมาณถึง 280,000 75,000 34,000 18,000 และ
    7,000 ตันต่อปีตามลำดับ จึงทำให้ต้นทุนการผลิตต่ำ ด้วยการประหยัดจากขนาดของธุรกิจ
    (Economy of Scale)

3.  บริษัทย่อย คือ บจ. ไทร-ยูเนี่ยน ซีฟู้ดส์ เป็นเจ้าของเครื่องหมายการค้า “Chicken of
    the Sea” จัดเป็นผู้นำอันดับที่ 3 ของตลาดภายในสหรัฐอเมริกา
    จึงเป็นการเพิ่มฐานการตลาดของบริษัทให้แข็งแกร่งยิ่งขึ้น

4.  การที่บริษัทได้ลงทุนธุรกิจในต่างประเทศ ทำให้กำลังการผลิตเพิ่มขึ้น
    โดยสามารถเป็นผู้ผลิตปลาทูน่าบรรจุกระป๋องอันดับที่ 2 ของโลก และเป็นอันดับที่ 1 ในเอเชีย
    ทำให้เป็นที่เพียงพอต่อความต้องการของลูกค้า

5.  สินค้าของบริษัทจำหน่ายให้กับลูกค้าในหลายประเทศทั่วโลก ฐานของลูกค้าจึงกว้าง
    ทำให้สามารถลดความเสี่ยงจากสภาวะทางเศรษฐกิจในบางประเทศได้

6.  บริษัทเป็นผู้นำในตลาดอาหารทะเลแช่แข็ง

7.  บริษัทมีความสามารถในการแข่งขันในตลาดโลกสูง ซึ่งนอกจากสินค้าจะมีคุณภาพได้มาตรฐาน
    ในระดับราคาที่สามารถแข่งขันได้ (Competitive Price) แล้ว
    บริษัทยังมีทีมการตลาดที่มีความสามารถและประสบการณ์สูง มีการเดินทางไปพบปะลูกค้า
    เพื่อให้ทราบความต้องการ และสร้างความสัมพันธ์ที่ดีต่อลูกค้าตลอดเวลา

8.  กลุ่มบริษัทมีอาหารทะเลแช่แข็งและบรรจุกระป๋องหลายชนิด
    ประกอบกับมีห้องเย็นซึ่งใช้เก็บวัตถุดิบและสินค้าสำเร็จรูปขนาดใหญ่ถึง 31,200 ตัน
    จึงทำให้บริษัทสามารถสนองความต้องการของลูกค้า
    ทั้งชนิดของสินค้าและปริมาณการสั่งซื้อสินค้าเป็นจำนวนมากได้

9.  ผู้บริหารของบริษัทมีประสบการณ์ในธุรกิจอาหารทะเลแช่แข็งมานาน
    มีชื่อเสียงและเป็นที่รู้จักกันเป็นอย่างดีในวงการ
    นอกจากนี้ยังมีบุคลากรในระดับปฏิบัติที่มีความสามารถ มีความเชี่ยวชาญในการทำงาน
    จึงทำให้การดำเนินงานของบริษัทมีการขยายตัวอย่างต่อเนื่องตลอดมา

สภาพการแข่งขันภายในอุตสาหกรรม

ปี 2548 ภาวะเศรษฐกิจของประเทศไทยยังคงขยายตัวได้อย่างต่อเนื่อง
โดยปัจจัยที่ทำให้ภาวะเศรษฐกิจของประเทศเติบโตได้นั้น
เนื่องมาจากการปรับตัวที่สูงขึ้นของภาคการส่งออก
ซึ่งนับได้ว่าเป็นส่วนสำคัญที่นำรายได้เข้าสู่ประเทศ แม้ว่าจะมีปัจจัยลบที่ส่งผลกระทบต่อภาคการผลิต
การบริโภค และการส่งออก อาทิ การระบาดของโรคไข้หวัดนก
การประกาศอัตราภาษีตอบโต้การทุ่มตลาดสินค้ากุ้งของสหรัฐฯ
การเข้มงวดในการตรวจสอบสารตกค้างในอาหารนำเข้าของสหภาพยุโรป
ค่าเงินบาทที่มีการเปลี่ยนแปลงอย่างรวดเร็ว รวมไปถึงราคาน้ำมันในตลาดโลกที่เพิ่มขึ้น
ซึ่งมีผลต่อการเพิ่มขึ้นของค่าขนส่งสินค้า เป็นต้น นอกจากนี้ ยังมีปัจจัยอื่นที่สนับสนุน ก็คือ
นโยบายด้านการต่างประเทศของไทย
ประกอบกับมีการหาตลาดใหม่เพื่อสร้างฐานการส่งออกสินค้าให้เพิ่มขึ้นกว่าปีก่อนๆ
รวมถึงนโยบายความปลอดภัยด้านอาหารที่รัฐบาลยังคงจริงจังในการดำเนินงานอย่างต่อเนื่องก็มีส่วนสำคัญที่ทำให้ประเทศคู่ค้าเกิดความมั่นใจในการนำเข้าสินค้าจากประเทศไทย

จากข้อมูลสถิติการส่งออกของกรมศุลกากรในปี 2548
ประเทศไทยมีปริมาณการส่งออกปลาทูน่าสุกแช่แข็งเพิ่มขึ้นจาก66,446.74 เมตริกตันในปี 2547
เป็น 85,134.65 เมตริกตัน หรือคิดเป็นร้อยละ 28.13
ส่งผลให้มูลค่าการส่งออกมีอัตราการขยายตัวสูงขึ้นจาก 7,005.03 ล้านบาทในปี 2547 เป็น
9,141.21 ล้านบาท หรือคิดเป็นร้อยละ 30.50
ในส่วนกุ้งแช่แข็งมีมูลค่าการส่งออกเพิ่มขึ้นจากปีก่อน
เนื่องจากบริษัทผู้ผลิตสินค้ามีการปรับตัวเพื่อรองรับความเข้มงวดในการตรวจสอบสารตกค้าง
และการคืนสิทธิพิเศษทางศุลกากร (GSP) ของสหภาพยุโรป
รวมทั้งรับรู้อัตราภาษีที่ชัดเจนสำหรับการตอบโต้การทุ่มตลาดสินค้ากุ้งของสหรัฐอเมริกา
ส่งผลให้มูลค่าการส่งออกกุ้งเพิ่มขึ้นจาก 32,509.27 ล้านบาทในปี 2547 เป็น 37,833.69
ล้านบาท หรือคิดเป็นร้อยละ 16.38 สำหรับปลาหมึกแช่แข็งมีมูลค่าการส่งออกลดลงเล็กน้อยจาก
15,193.26 ล้านบาทในปี 2547 เป็น 14,335.29 ล้านบาท หรือคิดเป็นร้อยละ 5.65

นอกจากนี้ ตลาดอาหารกระป๋องต่างๆ ก็มีการขยับตัวเพิ่มขึ้นและลดลงเล็กน้อย ที่สำคัญ ได้แก่

-   ปลาทูน่าบรรจุกระป๋อง มีมูลค่าการส่งออกเพิ่มขึ้นจาก 29,207.42 ล้านบาทในปี 2547 เป็น
    36,315.45 ล้านบาท หรือคิดเป็นร้อยละ 24.34

-   กุ้งบรรจุกระป๋อง มีมูลค่าการส่งออกลดลงจาก 1,347.65 ล้านบาทในปี 2547 เป็น
    1,093.23 ล้านบาท หรือคิดเป็นร้อยละ 18.88

-   ปูบรรจุกระป๋อง มีมูลค่าการส่งออกเพิ่มขึ้นจาก 3,249.58 ล้านบาทในปี 2547 เป็น
    3,264.15 ล้านบาท หรือคิดเป็นร้อยละ 0.45

-   อาหารแมวบรรจุกระป๋อง มีมูลค่าการส่งออกเพิ่มขึ้นจาก 12,091.48 ล้านบาทในปี 2547
    เป็น 13,462.57 ล้านบาท หรือคิดเป็นร้อยละ 11.34

จากการคาดการณ์แนวโน้มเศรษฐกิจไทยในปี 2549
ซึ่งมีสมมติฐานที่สำคัญว่าภาวะเศรษฐกิจโลกจะเติบโตในอัตราสูงอย่างต่อเนื่องรวมทั้งราคาน้ำมันตลอดจนสินค้าอุปโภคบริโภคในตลาดโลกมีแนวโน้มที่จะอ่อนตัวลงนั้น
อาจช่วยให้การส่งออกของไทยสามารถขยายตัวในอัตราที่ค่อนข้างสูง
อีกทั้งการประกาศอัตราภาษีที่ชัดเจนของมาตรการตอบโต้การทุ่มตลาดสินค้ากุ้งของสหรัฐอเมริกา
ก็จะทำให้แนวโน้มในการส่งออกกุ้งปรับตัวดีขึ้น
เนื่องจากผู้ผลิตสามารถเตรียมมาตรการเพื่อรองรับอัตราภาษีดังกล่าวได้เหมาะสม นอกจากนี้
การเร่งผลักดันโครงการครัวไทยสู่โลกของรัฐบาลให้มีผลอย่างเป็นรูปธรรม
รวมไปถึงนโยบายความปลอดภัยด้านอาหาร
ซึ่งถือว่าเป็นยุทธศาสตร์หนึ่งที่จะสร้างความเชื่อมั่นให้แก่ผู้บริโภค
ก็จะช่วยให้การส่งออกเพิ่มขึ้นได้อีกแนวทางหนึ่ง

อย่างไรก็ตาม ปัญหาและอุปสรรคต่อการส่งออกของประเทศไทยที่ยังคงมีอย่างต่อเนื่อง
อีกทั้งยังมีความเสี่ยงทางด้านราคาน้ำมัน
ซึ่งหากไม่ปรับตัวลดลงตามที่คาดก็อาจทำให้อัตราเงินเฟ้อยังอยู่ในระดับสูง
และจะสร้างแรงกดดันต่อการลงทุนต่างๆ ทั้งภาคเอกชนและรัฐบาล
นอกจากนี้ส่วนสำคัญอย่างยิ่งต่อการส่งออกอุตสาหกรรมอาหารยังมีการควบคุมคุณภาพมาตรฐานสินค้าอาหารอย่างเข้มงวดของประเทศคู่ค้า
ซึ่งเป็นสิ่งจำเป็นที่ผู้ประกอบการส่งออกต้องควบคุมการผลิตและคุณภาพสินค้าให้ได้มาตรฐานสากล
เป็นที่ยอมรับ และอยู่ภายใต้เงื่อนไขของประเทศคู่ค้าที่กำหนดขึ้นอย่างเคร่งครัด

สัดส่วนของรายได้จากการขายของกลุ่มบริษัท ในปี 2548

  ---------------------------------------- ------------------------------
  ผลิตภัณฑ์                                   ร้อยละของรายได้จากการขาย

  - ปลาทูน่าแช่แข็งและบรรจุกระป๋อง               53%

  - กุ้งแช่แข็ง                                19%

  - อาหารทะเลบรรจุกระป๋อง                    8%

  - อาหารแมวบรรจุกระป๋อง                     7%

  - อาหารกุ้ง                                6%

  - ผลิตภัณฑ์ภายในประเทศ                      4%

  - ปลาหมึกแช่แข็ง                            3%
  ---------------------------------------- ------------------------------

การจำหน่ายและช่องทางการจัดจำหน่าย

ผลิตภัณฑ์หลักของบริษัท จะเป็นการผลิตตามคำสั่งซื้อของลูกค้าซึ่งเป็นบริษัทผู้นำเข้าของแต่ละประเทศ
และกลุ่มโรงงานอุตสาหกรรม โดยจะสั่งซื้อล่วงหน้า 1 เดือน ทั้งนี้ ผลิตภัณฑ์หลักดังกล่าว
มีสัดส่วนการส่งออก:จำหน่ายในประเทศ เท่ากับ 91:9 และมีสัดส่วนรายได้ เท่ากับ 91%
ของรายได้ทั้งหมดของกลุ่มบริษัท ในส่วนของผลิตภัณฑ์อื่นนอกเหนือจากผลิตภัณฑ์หลัก
ซึ่งมีสัดส่วนรายได้ เท่ากับ 9% ของรายได้ทั้งหมดของกลุ่มบริษัท
การจัดจำหน่ายจะแตกต่างกันออกไปขึ้นอยู่กับลักษณะของผลิตภัณฑ์ซึ่งมีทั้งการจำหน่ายผ่านเอเย่นต์
และการติดต่อกับลูกค้าโดยตรง ยกเว้นผลิตภัณฑ์อาหารว่าง จะมีบริษัท ธีร์ โฮลดิ้ง จำกัด
เป็นผู้จัดจำหน่ายไปยังร้านค้ารายย่อย ทั้งนี้ ตลอดระยะเวลา 3 ปีที่ผ่านมา
บริษัทไม่มีการพึ่งพาลูกค้ารายใดรายหนึ่งเกิน 30% ของรายได้รวม

การจัดจำหน่ายในปี 2548

  ---------------------------------------- ------------------------------
  ประเทศ                                   ร้อยละของการจัดจำหน่าย

  - สหรัฐอเมริกา                             57%

  - ญี่ปุ่น                                    11%

  - สหภาพยุโรป                              9%

  - ภายในประเทศ                            9%

  - ออสเตรเลีย                              3%

  - เอเชีย ยกเว้นญี่ปุ่น                         3%

  - ตะวันออกกลาง                            3%

  - แคนาดา                                 2%

  - แอฟริกา                                 2%

  - อเมริกาใต้                               1%
  ---------------------------------------- ------------------------------

3.  วัตถุดิบ และผู้จำหน่ายวัตถุดิบ (SUPPLIER)

: ปลาทูน่าสุกแช่แข็ง

วัตถุดิบสำคัญที่ใช้ในการผลิตปลาทูน่าสุกแช่แข็ง คือ ปลาทูน่าสดชนิดต่างๆ เช่น สคริปแจ็ค เยลโล่ฟิน
อัลบาคอร์ ฯลฯ โดยบริษัทใช้ปลาทูน่าชนิดสคริปแจ็ค กับปลาทูน่าชนิดอื่นๆ ในสัดส่วน 75:25
บริษัทนำเข้าปลาทูน่าจากต่างประเทศทั้งหมด จากมหาสมุทรแปซิฟิค และมหาสมุทรอินเดีย
ในการสั่งซื้อวัตถุดิบบริษัทจะสั่งซื้อจากผู้จำหน่ายหลายราย โดยบมจ.ไทยยูเนี่ยน โฟรเซ่น โปรดักส์
บจก.ไทยรวมสินพัฒนาอุตสาหกรรม และบมจ.สงขลาแคนนิ่ง
จะสั่งซื้อปลาทูน่าร่วมกันเพื่อให้ได้ปริมาณสั่งซื้อจำนวนมาก
ทำให้มีผลต่อการเพิ่มอำนาจในการต่อรองกับผู้จำหน่าย
ซึ่งมีทั้งประเภทที่เป็นผู้จับปลาโดยตรงและบริษัทนายหน้า (Broker)

บริษัทสามารถจัดซื้อวัตถุดิบในแต่ละปีได้ในปริมาณที่เพียงพอต่อความต้องการผลิต
เนื่องจากปลาทูน่าเป็นปลาที่มีจำนวนมากอยู่ในน่านน้ำทั่วโลก
ประกอบกับความได้เปรียบในด้านแหล่งผลิต เนื่องจากประเทศไทยอยู่ระหว่างมหาสมุทรแปซิฟิค
และมหาสมุทรอินเดีย ซึ่งเป็นแหล่งที่มีวัตถุดิบปลาทูน่าแหล่งใหญ่ที่สุดของโลก
รวมถึงการสั่งซื้อจากผู้จำหน่ายหลายรายทำให้มั่นใจว่าจะสามารถมีวัตถุดิบเพียงพอต่อการผลิต

สำหรับราคาวัตถุดิบปลาทูน่า ไม่สามารถคาดการณ์ได้เนื่องจากถูกกำหนดโดยอุปสงค์และอุปทาน
อย่างไรก็ตาม ราคาปลาทูน่าโดยเฉลี่ยในแต่ละปีมีการเปลี่ยนแปลงไม่สูงมาก ยกเว้นในปี 2540
และ 2541 ซึ่งมีการเคลื่อนไหวขึ้นลงค่อนข้างสูงถึง 990-1,000 เหรียญสหรัฐต่อตัน
เนื่องจากผลของการเกิดปรากฏการณ์ทางธรรมชาติแอลนีโน (ElNino) แต่ในปี 2542 และ 2543
กลับมีราคาลดลงอย่างมาก เนื่องจากสามารถจับปลาทูน่าได้มากขึ้น ต่อมาในปี 2544
กองเรือจึงมีนโยบายหยุดการจับปลาระยะหนึ่ง เพื่อควบคุมราคาปลาให้อยู่ในระดับปกติ สำหรับในปี
2546, 2547 และ 2548 มีราคาเฉลี่ยอยู่ที่ 696, 883 และ 871 เหรียญสหรัฐต่อตัน ตามลำดับ

: กุ้งแช่แข็ง

วัตถุดิบสำคัญที่ใช้ในการผลิตกุ้งแช่แข็งคือ กุ้งกุลาดำ (Black Tiger) และกุ้งขาว (Vannamei)
โดยบริษัทจะจัดหาจากแหล่งวัตถุดิบภายในประเทศทั้งหมด ปริมาณการซื้อจะครอบคลุมหลายพื้นที่
ส่วนใหญ่บริษัทจะจัดซื้อกุ้งจากแหล่งในภาคตะวันออกมากกว่าภาคอื่นๆ
เนื่องจากกุ้งในภาคตะวันออกโดยเฉพาะระยอง จันทบุรี ตราด มีคุณภาพดีกว่าในภาคอื่นๆ
เพราะเป็นจังหวัดที่อยู่ติดทะเล การหมุนเวียนของน้ำเลี้ยงในบ่อจึงดีกว่า
นอกจากนี้ทำเลที่ตั้งของโรงงานอยู่ในภาคกลาง ทำให้การขนส่งเป็นไปได้ง่าย สะดวก รวดเร็ว
ประหยัด และช่วยให้วัตถุดิบมีความสด โดยผู้จำหน่ายแต่ละแห่งมีทั้งเป็นเจ้าของฟาร์มเลี้ยงกุ้งเอง
และเป็นนายหน้าหาซื้อกุ้งจากฟาร์มอื่นๆ
จากการที่บริษัทมีการรับซื้อวัตถุดิบกุ้งจากผู้จำหน่ายหลายแหล่ง
จึงทำให้ไม่เกิดปัญหาการขาดแคลนวัตถุดิบ แต่อย่างไรก็ตาม
บริษัทยังคงใช้นโยบายที่จะผลิตสินค้าที่มีมูลค่าเพิ่มสูง (Value Added Products)
เพื่อใช้วัตถุดิบในปริมาณที่น้อยลง แต่ให้อัตรากำไรที่สูงขึ้น

ในด้านราคาวัตถุดิบ ในปีที่ผ่านมา ระดับราคายังคงปรับตัวลดลงอย่างต่อเนื่องจากปี 2546
เนื่องจากปัญหาการฟ้องร้องการทุ่มตลาดสินค้ากุ้งของสหรัฐอเมริกา ทำให้การส่งออกกุ้งลดลง
โดยราคาเฉลี่ยในปี 2548 ของกุ้งกุลาดำอยู่ที่ 238 บาท สำหรับขนาด 30 ตัวต่อกิโลกรัม
สำหรับกุ้งขาว เริ่มมีการผลิตประมาณปลายปี 2546 และราคาโดยเฉลี่ยในปี 2548 เท่ากับ 222
บาทต่อกิโลกรัม สำหรับขนาด 40 ตัวต่อกิโลกรัม

: ปลาหมึกแช่แข็ง

วัตถุดิบที่ใช้คือ ปลาหมึกกระดอง (Cuttlefish) ปลาหมึกกล้วย (Squid) และปลาหมึกสาย
(Octopus) โดยบริษัทจะจัดหาแหล่งวัตถุดิบทั้งภายในประเทศ และต่างประเทศ ในสัดส่วน 50:50
วัตถุดิบภายในประเทศส่วนใหญ่มาจากทะเลแถบภาคใต้
สำหรับวัตถุดิบนำเข้าจากต่างประเทศจะสั่งซื้อผ่านบริษัทนายหน้า (Broker)
โดยมีแหล่งวัตถุดิบหลักในแถบแอฟริกา

ปริมาณความต้องการวัตถุดิบของบริษัทในปีนี้เพิ่มขึ้นจากปีก่อน เนื่องจากการขยายตลาดออกไปมากขึ้น
แต่จากการที่บริษัทจัดหาวัตถุดิบจากหลายแหล่งทั้งในประเทศและต่างประเทศ
อีกทั้งยังพัฒนาสินค้ามูลค่าเพิ่มให้มีความหลากหลายเหมาะสมกับราคาต้นทุนวัตถุดิบ
จึงทำให้บริษัทไม่ประสบปัญหาขาดแคลนวัตถุดิบ และยังคงรักษาผลกำไรไว้ได้อย่างต่อเนื่อง

: อาหารแมวบรรจุกระป๋อง

วัตถุดิบที่ใช้ในการผลิตอาหารแมวบรรจุกระป๋อง จะได้จากเนื้อปลาทูน่าส่วนที่ติดเลือด
ซึ่งเป็นวัตถุดิบที่ได้จากการผลิตปลาทูน่าสุกแช่แข็ง วัตถุดิบอื่นๆ ที่นำมาผสมได้แก่ ปลาซาร์ดีน เยลลี่
เป็นสัดส่วนผสมไม่มาก สามารถจัดหาได้จากภายในประเทศ รวมทั้งภาชนะบรรจุด้วยเช่นกัน
และเนื่องจากวัตถุดิบที่ใช้ในการผลิตอาหารแมวบรรจุกระป๋อง เป็นวัตถุดิบ By Product
และสามารถจัดซื้อได้ภายในประเทศ
บริษัทจึงไม่ประสบปัญหาการขาดแคลนวัตถุดิบหรือราคาวัตถุดิบผันผวน แต่อย่างใด

ปัจจุบัน กลุ่มบริษัทมีโรงงานทั้งสิ้น 9 แห่ง ได้แก่

1. ตั้งอยู่ที่จังหวัดสมุทรสาคร 4 แห่ง ประกอบด้วย บมจ.ไทยยูเนี่ยน โฟรเซ่น โปรดักส์
บจ.ไทยรวมสินพัฒนาอุตสาหกรรม บจ.ไทยยูเนี่ยน ฟีดมิลล์ และบจ.เอเชี่ยน แปซิฟิค แคน

2. ตั้งอยู่ที่จังหวัดสงขลา 3 แห่ง ประกอบด้วย บมจ.สงขลาแคนนิ่ง บจ.ไทยยูเนี่ยน ซีฟู้ด
และบจ.ไทยยูเนี่ยน ฟีดมิลล์

3. ตั้งอยู่ที่เขตบางขุนเทียน กรุงเทพมหานคร 1 แห่ง คือ บจ.ไทยยูเนี่ยน กราฟฟิกส์

4. ตั้งอยู่ที่ประเทศสหรัฐอเมริกา 1 แห่ง คือ บจ.ไทร-ยูเนี่ยน ซีฟู้ดส์

โรงงานทั้ง 9 แห่ง มีกำลังการผลิตรวมทั้งสิ้น 601,900 ตันต่อปี และ

ผลกระทบต่อสิ่งแวดล้อม

ในอุตสาหกรรมการผลิตอาหารทะเลแช่แข็ง จะมีน้ำเสียที่เกิดจากกระบวนการผลิต
ซึ่งผู้ประกอบการจะต้องปฏิบัติให้เป็นไปตามข้อกำหนดของกรมโรงงาน กระทรวงอุตสาหกรรม
โดยมาตรฐานของน้ำทิ้งที่ระบายออกจากโรงงาน กรมโรงงานได้กำหนดค่า Biochemical
Oxygen Demand (BOD) หรือค่าของปริมาณออกซิเจนที่จุลินทรีย์
ต้องการใช้ในการย่อยสลายสารอินทรีย์ที่อยู่ในน้ำ ต้องมีค่าไม่เกิน 60 มิลลิกรัมต่อลิตร ค่า
Suspend Solid (SS) หรือสารแขวนลอยต้องไม่เกิน 50 มิลลิกรัมต่อลิตร และค่า pH
ซึ่งเป็นค่าที่แสดงปริมาณความเข้มข้นของอนุภาคไฮโดรเจนในน้ำ ต้องมีค่าระหว่าง 5–9

บริษัทตระหนักถึงความสำคัญของน้ำเสียจากกระบวนการผลิตที่จะส่งผลกระทบต่อสิ่งแวดล้อม ดังนั้น
บริษัทจึงมีมาตรการป้องกันน้ำทิ้งจากโรงงาน
โดยน้ำเสียที่เกิดขึ้นจะต้องผ่านการบำบัดจากอุปกรณ์บำบัดน้ำเสีย ในบริเวณโรงงานเสียก่อน
เพื่อให้ได้น้ำที่ได้มาตรฐานก่อนที่จะนำไปปล่อยทิ้ง ซึ่งบริษัทได้ลงทุนถึง 16 ล้านบาท บนเนื้อที่ 10
ไร่ ในการจัดสร้างบ่อบำบัดดังกล่าว ปัจจุบันบริษัทสามารถบำบัดน้ำเสียก่อนทิ้งสู่สาธารณะให้มีค่า
BOD อยู่ในระดับ 22 มิลลิกรัมต่อลิตร ค่า SS อยู่ในระดับ 40 มิลลิกรัมต่อลิตร ค่า pH เท่ากับ 7
เป็นไปตามข้อกำหนดของกรมโรงงาน ซึ่งบ่อบำบัดน้ำเสียดังกล่าวบริษัทแบ่งเป็น 3 แห่ง คือ

-   บ่อบำบัดน้ำเสียที่ 1 มีความสามารถในการบำบัดน้ำเสีย 3,600 ลูกบาศก์เมตรต่อวัน

-   บ่อบำบัดน้ำเสียที่ 2 มีความสามารถในการบำบัดน้ำเสีย 1,000 ลูกบาศก์เมตรต่อวัน

-   บ่อบำบัดน้ำเสียที่ 3 มีความสามารถในการบำบัดน้ำเสีย 2,500 ลูกบาศก์เมตรต่อวัน

และในส่วนของขยะซึ่งอาจมีผลกระทบกับสภาพแวดล้อมของโรงงาน
บริษัทจึงได้มีการทำระบบการจัดการขยะ โดยแยกขยะออกเป็น 3 ส่วนคือ

1)  ส่วนที่สามารถกำจัดได้เอง

2)  ส่วนที่ไม่สามารถกำจัดได้ (บริษัทจะส่งทิ้งเพื่อให้เทศบาลนำไปกำจัด)

3)  ส่วนที่สามารถนำกลับมาใช้ได้

นอกจากนี้ บริษัทยังนำเศษวัตถุดิบจากกระบวนการผลิตไปวิจัยและพัฒนาเพิ่มมูลค่าอีก
ทำให้ตลอดระยะเวลาที่ผ่านบริษัทไม่เคยมีข้อพิพาทหรือถูกฟ้องร้องเกี่ยวกับสิ่งแวดล้อม

3.  งานที่ยังไม่ได้ส่งมอบ

-ไม่มี-